ความแตกต่างบัญชีซื้อขายหุ้น
ปูกะตอย : สวัสดีจ้า
11 ม.ค. 2556

ปูกะตอย : สวัสดีจ้า
โนฮาว : สวัสดีครับ
ปูกะตอย : นี่เมื่อวานอยากจะเอาหัวมุดดินหนีไปเลย อายมาก
โนฮาว : ทำไม
ปูกะตอย : เพื่อนถามว่า ถ้าสนใจลงทุนหุ้นด้วยตัวเอง จะต้องซื้อขายด้วยบัญชีแบบไหนถึงจะเหมาะสม ตอบไม่ได้เลย
โนฮาว : เรื่องแค่นี้เอง บอกได้เลยว่าคนส่วนใหญ่จะตอบไม่ได้หรอก เอาแบบนี้เดี๋ยวจะบอกให้ แล้วเย็นนี้ก็ไปบอกเพื่อนซะ
ปูกะตอย : โอเค
โนฮาว : บัญชีซื้อขายหุ้นนั้นมี 3 ประเภท และใครที่คิดจะลงทุนก็ต้องเลือกประเภทบัญชีซื้อขายให้เหมาะสม สอดคล้องกับตัวเองด้วย เพราะถ้าเลือกผิดจะมีผลต่อเสียต่อการลงทุน
ปูกะตอย : จัดมา
โนฮาว : อย่างแรก เรียกว่า Cash Account คือบัญชีซื้อขายหุ้นที่นักลงทุนสามารถสั่งซื้อหุ้นได้เท่ากับวงเงินที่ได้รับ ไอ้วงเงินที่ได้รับนี้ขึ้นอยู่กับบัญชีนักลงทุนแสดงไว้กับโบรกเกอร์ ส่วนใหญ่โบรกเกอร์จะดูบัญชีเงินฝากแบงก์ หรือไม่ก็เงินที่เราได้ลงทุนในกองทุนรวม ข้อดีก็คือ เวลาเราซื้อหุ้นไปแล้วก็ไม่ต้องชำระเงินทันที แต่โบรกเกอร์จะตัดเงินค่าซื้อหุ้นจากบัญชีที่เราเอาไปโชว์ไว้ โดยจะตัดในวันทำการที่ 3 จากวันที่ซื้อหุ้น หรือเรียกว่า T+3 เช่น ซื้อหุ้นวันจันทร์ ก็จะถูกตัดเงินจากบัญชีวันพฤหัสบดี และถ้าเราขายหุ้นออกไป โบรกเกอร์ก็จะจ่ายเงินให้เรา T+3 เช่นเดียวกัน 
ปูกะตอย : แบบ 2 ล่ะ
โนฮาว : Cash Balance Account คือบัญชีซื้อขายหุ้นที่เราต้องฝากเงินไว้กับโบรกเกอร์ คล้ายๆ ฝากเงินเอาไว้กับแบงก์นั่นแหละ ถ้าเราสั่งซื้อหุ้น เงินก็จะถูกหักออกจากบัญชี ดังนั้นก่อนจะสั่งซื้อหุ้นก็ต้องดูว่าเงินในบัญชีเพียงพอในการซื้อหุ้นหรือไม่ ซึ่งข้อดีของบัญชีประเภทนี้ คือ เราจะได้ดอกเบี้ยจากการนำเงินไปฝากไว้กับโบรกเกอร์ด้วย เหมือนที่เราได้ดอกเบี้ยจากการนำเงินไปฝากไว้กับแบงก์
ปูกะตอย : แบบ 3 ล่ะ
โนฮาว : Margin Account หรือเรียกติดปากว่าบัญชีมาร์จิน เป็นบัญชีที่โบรกเกอร์เปิดเพื่อให้สินเชื่อกับนักลงทุนในการซื้อหุ้น พูดง่ายๆ เรายืมเงินจากโบรกเกอร์มาซื้อหุ้น แต่เขาก็ให้ยืมแค่บางส่วนนะ ดังนั้นเงินซื้อหุ้นอีกส่วนหนึ่งเราก็ต้องออกเอง และเมื่อเรากู้โบรกเกอร์ซื้อหุ้นบางส่วน ก็ต้องมีหลักทรัพย์ค้ำประกันด้วยนะ ซึ่งส่วนใหญ่จะเป็นหุ้นที่เราซื้อนั่นแหละเป็นหลักทรัพย์ค้ำประกัน หรืออาจจะเป็นเงินสดก็ได้
ปูกะตอย : อย่างนี้นี่เอง
โนฮาว : ถ้าเป็นมือใหม่ แนะนำให้เปิดบัญชีแบบ Cash Account หรือ Cash Balace แต่ถ้าเป็นมือโปรแล้วลงทุนแบบมาร์จินก็ไม่ว่ากัน
ปูกะตอย : โอเคเลย งั้นวันนี้ขอตัวก่อนนะ เดี๋ยวจะลืมก่อนจะไปบอกเพื่อน บ๊าย บาย